A BIZOTTSÁG 823/2009/EK RENDELETE
(2009. szeptember 9.)
a Közösségben a meghatározott növény-egészségügyi kockázatoknak kitett védett övezetek elismeréséről szóló 690/2008/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 2. cikke (1) bekezdésének h) pontjára,
mivel:
(1)
A 690/2800/EK bizottsági rendelet (2) egyes tagállamokat vagy tagállamok egyes területeit bizonyos károsító szervezetek tekintetében védett övezetként ismer el. Néhány területet csak időlegesen nyilvánítottak védett övezetté, hogy az érintett tagállamnak lehetősége nyíljon rendelkezésre bocsátani valamennyi szükséges információt annak igazolására, hogy a károsító szervezet nem volt jelen a tagállamban vagy az érintett területen, illetve véghezvinni erőfeszítéseiket az érintett szervezet felszámolására.
(2)
A 2000/29/EK irányelv 2. cikke (1) bekezdésének h) pontja első albekezdésének első francia bekezdésével összhangban a Dendroctonus micans Kugelan, a Gilpinia hercyniae (Hartig), a Gonipterus scutellatus Gyll., az Ips amitinus Eichhof, az Ips cembrae Heer és az Ips duplicatus Sahlberg tekintetében Görögország egész területét védett övezetnek ismerték el.
(3)
A 2000/29/EK irányelv 2. cikke (1) bekezdésének h) pontja harmadik albekezdésével összhangban Görögország rendszeres és módszeres hatósági felméréseket végez az említett károsító szervezetek jelenlétének megállapítására, és minden olyan esetet, amikor ilyen szervezeteket találnak, azonnal írásban jelent a Bizottságnak. E kötelezettségek célja lehetővé tenni a Bizottság számára, hogy amennyiben az elismerés feltételei már nem teljesülnek, visszavonhassa a védett övezetként való elismerést.
(4)
Görögország öt éven át egyszer sem jelentette be a Bizottságnak az érintett károsító szervezetek jelenlétére irányuló felmérések eredményeit. A bizottsági szakértők 2009. január 26-a és február 6-a közötti látogatása megerősítette, hogy Görögország ez idáig nem végzett rendszeres és módszeres hatósági felméréseket az említett károsító szervezetek tekintetében. 2009 márciusában azonban Görögország tájékoztatta a Bizottságot arról, hogy megtették a szükséges jogi, pénzügyi és szervezeti lépéseket ahhoz, hogy a 2009. évi és azt követő jelentési időszakra rendszeresen és módszeresen hatósági felméréseket tudjanak végezni az említett károsító szervezetek tekintetében.
(5)
Következésképpen ameddig Görögország nem végzi el a 2000/29/EK irányelv 2. cikke (1) bekezdésének h) pontjának harmadik albekezdésében előírt felmérést, és e rendelkezés ötödik albekezdése értelmében nem jelenti eredményeit a Bizottságnak, nem állapítható meg, hogy továbbra sincs bizonyíték Görögországban a károsító szervezetek jelenlétéről. Annak érdekében, hogy Görögország megkapja a szükséges időt a felmérés elvégzésére és arra, hogy ennek eredményeit a Bizottságnak bejelentse, Görögországot az említett károsító szervezetek tekintetében 2010. március 31-ig továbbra is védett övezetként kell elismerni.
(6)
Görögországban Kréta és Leszbosz a Cryphonectria parasitica (Murrill) Barr. tekintetében védett övezetként volt elismerve. Görögország azóta ezekben a régiókban a Cryphonectria parasitica (Murrill) Barr. megjelenését igazoló információkat nyújtott be. Kréta és Leszbosz ezért e károsító szervezet tekintetében többé nem ismerhető el védett övezetként.
(7)
Ausztria bizonyos régióit vagy ezek bizonyos részeit az Erwinia amylovora (Burr.) Winsl. et al. tekintetében ideiglenesen 2009. március 31-ig védett övezetként ismerték el. Ausztria információt nyújtott be annak igazolására, hogy az Erwinia amylovora (Burr.) Winsl. et al. jelenleg előfordul területén. Ez az időszak ezért nem hosszabbítandó meg.
(8)
A Cseh Köztársaságot, valamint Franciaország és Olaszország bizonyos régióit a grapevine flavescence dorée MLO tekintetében 2009. március 31-ig ideiglenesen védett övezetként ismerték el. Az említett tagállamoktól kapott információk fényében ezeket a védett területeket kivételesen még további két évig el kell ismerni, hogy elegendő idő álljon a tagállamok rendelkezésére információk benyújtására annak igazolására, hogy a grapevine flavescence dorée MLO nincs jelen, vagy szükség esetén az érintett szervezet felszámolására tett erőfeszítéseik véghezvitelére.
(9)
A 690/2008/EK rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 690/2008/EK rendelet I. melléklete a következőképpen módosul:
1.
Az a) címsor 4., 5., 7., 8., 9. és 10. pontjában a „Görögország” szó utáni rész a következő szavakkal egészül ki: „(2010. március 31-ig)”.
2.
A b) címsor 2. pontjában a harmadik francia bekezdést el kell hagyni.
3.
A c) címsor 01. pontjában a „Görögország (Kréta és Leszbosz)” kifejezést el kell hagyni.
4.
A d) címsor 4. pontja helyébe a következő szöveg lép:
„4.
Grapevine flavescence dorée MLO
Cseh Köztársaság (2011. március 31-ig), Franciaország (Elzász, Champagne-Ardenne és Lorraine) (2011. március 31-ig), Olaszország (Basilicata) (2011. március 31-ig)”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2009. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. szeptember 9-én.